กระทรวงมหาดไทย โดยกรมป้องกันและบรรเทาสาธารณภัย แนะวิธีปฏิบัติตนให้ปลอดภัยในช่วงน้ำท่วม หลีกเลี่ยงการเดินลุยน้ำ ออกหาสัตว์น้ำในกระแสน้ำที่เชี่ยวกราก อีกทั้งดูแลบุตรหลานอย่างใกล้ชิด ไม่ปล่อยให้เด็ก ลงเล่นน้ำที่ท่วมอย่างเด็ดขาด อาจได้รับอันตรายจากการจมน้ำได้ เพื่อความปลอดภัยในการดำเนินชีวิตช่วงน้ำท่วม กรมป้องกันและบรรเทาสาธารณภัย ขอแนะผู้ประสบภัยให้ระมัดระวังอันตรายในช่วงน้ำท่วม โดยปฏิบัติตน ดังนี้ 

 หลีกเลี่ยงการเดินลุยน้ำหรือเข้าใกล้เสาไฟฟ้าทั้งนอกและในบ้านเพราะอาจโดนไฟฟ้าดูด 

 ไม่เข้าใกล้ทางน้ำไหลหรือร่องน้ำเพราะอาจเกิดผืนดินถล่ม 

 หลีกเลี่ยงการลงเล่นน้ำหรือจับปลาเพราะอาจโดนน้ำพัดพาจมน้ำได้ หากระดับน้ำเพิ่มระดับสูงขึ้นให้รีบตัดไฟฟ้าภายในบ้าน เพื่อป้องกันไฟฟ้าลัดวงจรก่อให้เกิดอันตรายถึงแก่ชีวิตได้ 

 ในการช่วยเหลือคนตกน้ำ ให้ใช้ห่วงยาง ลูกมะพร้าว หรือเชือก โยนให้คนตกน้ำยึดตัวเองไว้ จะปลอดภัยมากกว่าลงไปช่วยด้วยตนเอง
 
 หากสถานการณ์น้ำท่วมมีความรุนแรงจนถึงขั้นต้องอพยพออกนอกสถานที่ ให้ควบคุมสติ อย่าตื่นตกใจ และควรให้ ความช่วยเหลือคนชราหรือเด็กก่อน โดยปฏิบัติตามแผนการอพยพหนีภัยไปยังสถานที่ปลอดภัยอย่างเคร่งครัด เช่น อยู่บนที่สูง อย่ามัวแต่ห่วงทรัพย์สิน 

 ห้ามใช้ยานพาหนะสัญจรบนถนนที่น้ำท่วมและไหลเชี่ยวกราก เพราะความแรงเชี่ยวของกระแสน้ำอาจพัดพาหนะจมน้ำก่อให้เกิดอันตรายได้ 

 ในการหนีน้ำท่วมควรหลีกเลี่ยงการอพยพหนีด้วยการข้ามลำน้ำที่มีระดับน้ำสูงเหนือเข่า เพราะอาจเกิดอันตรายได้ กรณีเกิดเหตุการณ์หรือดินโคลนถล่ม ให้ระมัดระวังก้อนหินหรือต้นไม้ที่หักโค่น 

 นอกจากนี้ ผู้ประสบภัย ควรรับประทานอาหารที่ปรุงสุก สะอาด เพื่อป้องกันโรคท้องร่วง ท้องเสีย 

 เก็บขยะไว้ในถุงขยะ เมื่อน้ำลดแล้วให้นำมาเผา ฝัง หรือทิ้งในที่เหมาะสมปลอดภัย เพื่อป้องกันเชื้อโรคที่ทำให้เกิดโรคระบาดได้ เช่น ฉี่หนู อหิวาตกโรค 

 หมั่นติดตามข่าวสารเกี่ยวกับน้ำท่วมอย่างใกล้ชิด หากเกิดสถานการณ์ฉุกเฉินจะได้เตรียมรับมือได้อย่างทันท่วงที

